บลจ.ไทยพาณิชย์ แนะกระจายพอร์ตลงหุ้นขนาดเล็กยุโรป
โอกาสรับผลตอบแทนสูง กระจายความเสี่ยงท่ามกลางเศรษฐกิจโลกผันผวน มีหุ้นให้เลือกทั่วโลกกว่า 1,000 บริษัท
5 ก.ย. 2562

โอกาสรับผลตอบแทนสูง กระจายความเสี่ยงท่ามกลางเศรษฐกิจโลกผันผวน มีหุ้นให้เลือกทั่วโลกกว่า 1,000 บริษัท
นางนันท์มนัส เปี่ยมทิพย์มนัส รองกรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน(บลจ.)ไทยพาณิชย์ เปิดเผยว่า แม้ภาพรวมการลงทุนปัจจุบันที่นักลงทุนทั่วโลกเริ่มกังวลถึงการขยายตัวของเศรษฐกิจที่ชะลอตัวลง ตลาดมีความผันผวนสูงจากความไม่แน่นอนของประเด็นสงครามทางการค้า และความกังวลถึงการแยกตัวของสหราชอาณาจักร (UK)ออกจากสหภาพยุโรป (EU)แบบไร้ข้อตกลง (No-Deal Brexit) ที่ยังคอยกดดันตลาดอยู่ การปรับพอร์ตการลงทุนจึงเป็นแนวทางการบริหารจัดการความเสี่ยงอย่างคุ้มค่าที่สุด
สำหรับนักลงทุนที่รับความเสี่ยงได้ระยะยาวควรเพิ่มทางเลือกในสินทรัพย์ที่มีศักยภาพในการสร้างผลตอบแทนที่ดี เพื่อกระจายความเสี่ยงของพอร์ตการลงทุน โดยเฉพาะการลงทุนในหุ้นยุโรปขนาดเล็ก หรือ ยูโร สมอลแคป เนื่องจากข้อมูลในอดีตเป็นกลุ่มหุ้นที่ให้ผลตอบแทนสูงกว่าหุ้นขนาดกลางและหุ้นขนาดใหญ่ สำหรับระยะเวลาการลงทุนระยะยาวที่มากกว่า 5 ปีขึ้นไป
บลจ.ไทยพาณิชย์ มองว่า ในบางช่วงเวลาหุ้นยุโรปขนาดเล็กสามารถสร้างผลตอบแทนที่ดีและสูงกว่าสินทรัพย์ประเภทอื่นในช่วงสภาวะที่ตลาดมีความผันผวน มีอัตราการขยายตัวต่ำหรือไม่เอื้อต่อการลงทุนมากนัก โดย บลจ.ไทยพาณิชย์ มีกองทุนเพื่อเป็นทางเลือกในช่วงสภาวะตลาดเช่นนี้ ได้แก่ กองทุนเปิดไทยพาณิชย์หุ้นยุโรปสมอลแคป (SCBEUSM)
ทั้งนี้ กองทุนหลักมีการลงทุนที่กว้าง โดยมีบริษัทจดทะเบียนชั้นนำระดับโลกหลายแห่งที่น่าลงทุนกว่า 1,000 บริษัท ที่มีมูลค่าตามราคาตลาดต่ำกว่า 4 พันล้านยูโร ในช่วงเวลาปกติกองทุนจะลงทุนในหุ้นเพียง 40 - 50 ตัว ซึ่งการบริหารที่เน้นคัดสรรหุ้นที่มีคุณภาพดีจะมีบทบาทสำคัญในการรับมือกับความผันผวนที่จะเกิดขึ้นในอนาคต และมีโอกาสสูงที่ จะได้รับผลตอบแทนส่วนเกินในระยะยาว
สำหรับกองทุนเปิดไทยพาณิชย์หุ้นยุโรปสมอลแคป เหมาะกับนักลงทุนที่สามารถรับความเสี่ยงจากการลงทุนได้สูงมีความต้องการลงทุนในระยะยาว และสามารถรับกับผลดำเนินงานที่ขาดทุนได้ในช่วงตลาดขาลง โดยตั้งแต่ต้นปีจนถึงปัจจุบันสามารถสร้างตอบแทนอยู่ที่ 18.15% ต่อปี (ข้อมูล ณ วันที่ 2 ก.ย. 2562) เทียบกับเกณฑ์มาตรฐานดัชนี FTSE Developed Europe Small Cap ให้ผลตอบแทนที่ระดับ 6.59% ต่อปี แสดงให้เห็นถึงศักยภาพของหุ้นยุโรปขนาดเล็กที่ช่วยกระจายความเสี่ยงของพอร์ตการลงทุนได้ดีขึ้น